b"\n_START_ARTICLE_\nPakohuonepeli\n_START_PARAGRAPH_\nPakohuonepeli (my\xc3\xb6s huonepakopeli, pakopeli tai tosiel\xc3\xa4m\xc3\xa4n pakopeli) on fyysinen seikkailupeli, jossa huoneeseen suljettujen ihmisten pit\xc3\xa4\xc3\xa4 p\xc3\xa4\xc3\xa4ttelykyvyn ja yhteisty\xc3\xb6n avulla p\xc3\xa4\xc3\xa4st\xc3\xa4 m\xc3\xa4\xc3\xa4r\xc3\xa4ajassa ulos huoneesta.\n_START_SECTION_\nHistoria\n_START_PARAGRAPH_\nPakohuonepelien historialliset juuret ovat 1980-luvun lopun tekstiseikkailupeleiss\xc3\xa4, joissa pelaajan piti usein paeta lukituista huoneista, sek\xc3\xa4 1990-luvulta alkaen l\xc3\xa4hetetyiss\xc3\xa4 kisailu-televisiosarjoissa kuten Fort Boyard ja Crystal Maze._NEWLINE_Tiett\xc3\xa4v\xc3\xa4sti ensimm\xc3\xa4inen pakohuonepeli luotiin vuonna 2007 Japanissa, josta se levisi muihin Aasian maihin. Vuonna 2012 peli tuotiin Yhdysvaltoihin. Suomessa ensimm\xc3\xa4iset pakohuonepelit perustettiin vuonna 2014 Helsinkiin, Turkuun ja Tampereelle. Helmikuussa 2018 Suomessa oli ainakin 68 pakohuoneyrityst\xc3\xa4._NEWLINE_2010-luvun loppupuolella on tehty useita pakohuoneaiheisia lautapelej\xc3\xa4.\n_START_SECTION_\nPakohuone\n_START_PARAGRAPH_\nPakopeliss\xc3\xa4 on aina jokin milj\xc3\xb6\xc3\xb6, kuten hyl\xc3\xa4tty mielisairaala, maahan sy\xc3\xb6ksyv\xc3\xa4 lentokone tai keskiaikainen luostari. Jos peli tapahtuu yhdess\xc3\xa4 pakohuoneessa, siin\xc3\xa4 voi olla useita osastoja, joihin p\xc3\xa4\xc3\xa4see esimerkiksi salaoven kautta. Peli voi tapahtua suljetun huoneen sijaan my\xc3\xb6s esimerkiksi autossa tai ulkoilmassa, jolloin pelin nimess\xc3\xa4 ei tarvitse k\xc3\xa4ytt\xc3\xa4\xc3\xa4 sanaa 'huone'._NEWLINE_Pakohuoneessa voi olla teknisi\xc3\xa4 laitteita, jotka on laadittu nimenomaan kyseist\xc3\xa4 pakohuonetta varten. Jotkin sisustuksen tavarat voivat toimia ty\xc3\xb6kaluna tai vihjeen\xc3\xa4 eteenp\xc3\xa4in p\xc3\xa4\xc3\xa4sylle. Jotkin houkuttelevat tavarat voivat olla pelkk\xc3\xa4\xc3\xa4 h\xc3\xa4m\xc3\xa4yst\xc3\xa4._NEWLINE_Pakohuoneita voi luokitella monella tavalla, kuten tarkoituksen mukaan, kilpailullisuuden mukaan tai tilojen mukaan. Eri tarkoituksen mukaan suunniteltuja pakohuoneita ovat esimerkiksi kauhuhuoneet, koulutushuoneet ja klassiset \xc3\xa4lypelit. Jotkin pakohuoneet on tarkoitettu kilpailuhenkisille ihmisille ja toiset el\xc3\xa4myksi\xc3\xa4 hakeville ihmisille. Joihinkin pakohuonepeleihin voi sis\xc3\xa4lty\xc3\xa4 esimerkiksi teatteria._NEWLINE_Pakohuoneet luokitellaan usein vaikeustason mukaan asteikolla 1\xe2\x80\x935, jossa 5 on kaikkein vaikein taso ja tarkoitettu kokeneille pelaajille. Huoneen suunnittelija voi s\xc3\xa4\xc3\xa4t\xc3\xa4\xc3\xa4 huoneen vaikeustasoa esimerkiksi teht\xc3\xa4vien m\xc3\xa4\xc3\xa4r\xc3\xa4ll\xc3\xa4, pulmien vaikeustasolla tai h\xc3\xa4m\xc3\xa4ysten m\xc3\xa4\xc3\xa4r\xc3\xa4ll\xc3\xa4. Asiantuntijat eiv\xc3\xa4t yleens\xc3\xa4 suosittele h\xc3\xa4m\xc3\xa4ysten k\xc3\xa4ytt\xc3\xb6\xc3\xa4, sill\xc3\xa4 sellaiset voivat turhauttaa pelaajia.\n_START_SECTION_\nPelaaminen\n_START_PARAGRAPH_\nPakohuonepeli\xc3\xa4 pelaa tyypillisesti joukkue, jossa on kahdesta kuuteen j\xc3\xa4sent\xc3\xa4. Joukkue yritt\xc3\xa4\xc3\xa4 paeta lukitusta huoneesta ratkomalla pulmia, etsim\xc3\xa4ll\xc3\xa4 avaimia ja p\xc3\xa4\xc3\xa4ttelem\xc3\xa4ll\xc3\xa4 oikeita ratkaisuja. Joukkueen pit\xc3\xa4\xc3\xa4 selvit\xc3\xa4 ulos m\xc3\xa4\xc3\xa4r\xc3\xa4ajassa, joka on yleens\xc3\xa4 60 minuuttia. Pelaajien pit\xc3\xa4\xc3\xa4 k\xc3\xa4ytt\xc3\xa4\xc3\xa4 loogista p\xc3\xa4\xc3\xa4ttely\xc3\xa4, luovuutta ja tiimity\xc3\xb6skentely\xc3\xa4 pulmien ratkomisessa._NEWLINE_Pakopeliss\xc3\xa4 voi olla juoni, joka voi pysy\xc3\xa4 samana koko pelin ajan tai edet\xc3\xa4 jokaisen pulman my\xc3\xb6t\xc3\xa4. Joissain peleiss\xc3\xa4 ei ole lainkaan juonta. Pelin teemana saattaa olla esimerkiksi murhaajan paljastaminen, aarteen l\xc3\xb6yt\xc3\xa4minen tai uhkaavaa onnettomuutta pakeneminen._NEWLINE_Peliss\xc3\xa4 on ulkopuolinen ohjaaja, joka seuraa kameroiden avulla joukkueen etenemist\xc3\xa4. Ohjaaja voi pyydett\xc3\xa4ess\xc3\xa4 antaa joukkueelle vinkkej\xc3\xa4 esimerkiksi kaiuttimien, n\xc3\xa4ytt\xc3\xb6ruutujen tai paperilappujen avulla._NEWLINE_Vihje on huoneessa valmiiksi oleva etenemiskeino, kuten sein\xc3\xa4lle maalattu koodi tai kasetilta soitettu \xc3\xa4\xc3\xa4nivihje. Vinkki on lis\xc3\xa4apu, jonka pelinohjaaja antaa joukkueelle sen sit\xc3\xa4 pyyt\xc3\xa4ess\xc3\xa4. Jotkut kokeneet pelaajat kertovat toisilleen niksej\xc3\xa4, joita tietyiss\xc3\xa4 huonetyypeiss\xc3\xa4 voi usein k\xc3\xa4ytt\xc3\xa4\xc3\xa4._NEWLINE_Useimmat pakohuoneet pelataan l\xc3\xa4pi vain yhden kerran, sill\xc3\xa4 pelaaja oppii niiden ratkaisut pelin aikana.\n_START_SECTION_\nPeruss\xc3\xa4\xc3\xa4nt\xc3\xb6j\xc3\xa4\n_START_PARAGRAPH_\nPelaajille kerrotaan pelin s\xc3\xa4\xc3\xa4nn\xc3\xb6t ennen peli\xc3\xa4. Pakopeleiss\xc3\xa4 on joitain kaikille yhteisi\xc3\xa4 peruss\xc3\xa4\xc3\xa4nt\xc3\xb6j\xc3\xa4. Vihjeit\xc3\xa4 ei ole sijoitettu katonrajaan, josta niit\xc3\xa4 pit\xc3\xa4isi hakea kiipe\xc3\xa4m\xc3\xa4ll\xc3\xa4. Voimaa ei tarvitse k\xc3\xa4ytt\xc3\xa4\xc3\xa4 mihink\xc3\xa4\xc3\xa4n, kuten tavaroiden irrottamiseen. Ne asiat, joihin ei kuulu koskea, on yleens\xc3\xa4 merkitty punaisin teipein tai varoitustekstein. Mahdollisiin n\xc3\xa4yttelij\xc3\xb6ihin ei saa koskea. Juopuneena ei pakohuoneeseen p\xc3\xa4\xc3\xa4se, eik\xc3\xa4 huoneissa saa kuvata. Useimmat tavarat kuten k\xc3\xa4nnyk\xc3\xa4t t\xc3\xa4ytyy j\xc3\xa4tt\xc3\xa4\xc3\xa4 pakohuoneen ulkopuolelle. Joissain pakohuoneissa on ik\xc3\xa4raja."